KOMMISSIONENS FORORDNING (EF) Nr. 1931/96 af 7. oktober 1996 om undtagelse fra og ændring af forordning (EØF) nr. 2456/93 om gennemførelsesbestemmelser til Rådets forordning (EØF) nr. 805/68 for så vidt angår offentlig intervention

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 805/68 af 27. juni 1968 om den fælles markedsordning for oksekød (1), senest ændret ved forordning (EF) nr. 1588/96 (2), særlig artikel 6, stk. 7, og artikel 22a, stk. 3, og

ud fra følgende betragtninger:

På grund af det lave forbrug af oksekød på EF's markeder for øjeblikket må der fortsat noteres et stærkt prisfald inden for denne sektor; denne situation kræver støtteforanstaltninger;

der bør med henblik herpå fastsættes undtagelser fra bestemmelserne i Kommissionens forordning (EØF) nr. 2456/93 (3), senest ændret ved forordning (EF) nr. 307/96 (4), for så vidt angår de licitationer, der indledes i oktober, november og december 1996;

for at interventionen fuldt ud kan opfylde sin funktion i en alvorlig markedssituation, bør listen over støtteberettigede kvaliteter som fastsat i nævnte forordning udvides; der bør endvidere som undtagelsesvis og midlertidig foranstaltning, der skal tjene til at skabe lige vilkår, indsættes supplerende bestemmelser i ovennævnte forordning, så der tillades interventionsopkøb af slagtekroppe af ungkvæg af kropsbygningsklasse S og E i de medlemsstater, hvor denne produktion er fremherskende og genstand for regelmæssige markedsprisnoteringer;

for at forhindre en yderligere markedsforstyrrelse, der kan opstå som følge af betydelige tilførsler af magre dyr (af »broutard«-typen) i sidste kvartal af 1996, bør der træffes støtteforanstaltninger i fornødent omfang, og med henblik herpå bør der tillades interventionsopkøb af slagtekroppe af denne type dyr, uden at artikel 5, stk. 2, i forordning (EØF) nr. 805/68 dog fraviges; det er navnlig nødvendigt at forhøje opkøbspriserne for slagtekroppe af dyr af »broutard«-typen, for at der kan tages hensyn til den forskel i markedspriser, der gør sig gældende mellem disse slagtekroppe og slagtekroppe af traditionelt slutfodrede dyr, der tilbydes til intervention; fra denne særordning bør der dog udelukkes dyr af ren malkerace, der slagtes tidligt og således ikke bidrager til at nedbringe produktionen; for at undgå, at næsten slutfodrede dyr fremføres til intervention, bør vægten af slagtekroppe, der falder ind under denne ordning, begrænses;

den maksimumsvægt, der er fastsat i artikel 4, stk. 2, litra h), i forordning (EØF) nr. 2456/93, var undtagelsesvis ikke gældende fra april til september; den vægtgrænse, der oprindeligt blev fastsat, bør gradvist genindføres; for at mindske følgerne af genindførelsen af vægtgrænsen for de erhvervsdrivende bør der for kvæg, der når slagtevægten langsommere og dermed senere på året, tillades opkøb af tungere dyr i en overgangsperiode, idet deres opkøbspris begrænses til den maksimumsvægt, der er tilladt for oktober og november;

som følge af den vanskelige situation for oksekødssektoren for tiden bør det nuværende beløb for ovennævnte forhøjelse midlertidigt tilpasses den gennemsnitlige markedspris, der anvendes til at fastlægge maksimumsopkøbsprisen, for især at tage hensyn til de stigende udgifter og faldende indtægter i denne sektor;

i lyset af erfaringen bør leveringen af produkterne indledes efter offentliggørelsen af forordningen om resultaterne af licitationen og ikke direkte efter udløbet af fristen for indgivelse af bud;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -

UDSTEDT FØLGENDE FORORDNING:

Artikel 1

1. Uanset artikel 4, stk. 1, første afsnit, i forordning (EØF) nr. 2456/93 gælder følgende:

a) Produkter i kategori A, der er klassificeret i 02 og 03, og produkter i kategori C, der er klassificeret i 03 og 04, jf. EF-handelsklasseskemaet, kan omfattes af interventionsopkøb.

Forskellen mellem interventionsprisen for kvalitet R3 og kvalitet 04 fastsættes til 30 ECU/100 kg.

Den koefficient, der anvendes til omregning af bud, som er indgivet for kvalitet R3, til bud for kvalitet 04, fastsættes til 0,914 (midte).

b) Følgende yderligere produkter kan omfattes af interventionsopkøb, selv om de ikke er medtaget i bilag III til nævnte forordning:

ØSTRIG

- kategori C, klasse R2 og R3

- kategori C, klasse 02 og 03

DET FORENEDE KONGERIGE

Storbritannien

- kategori A, klasse U2 og klasse U3

- kategori A, klasse R2 og klasse R3

- kategori C, klasse U3 og klasse U4

Nordirland

- kategori A, klasse U2 og klasse U3

- kategori A, klasse R2 og klasse R3.

c) Produkter i kategori A, der er klassificeret i S2, S3, E2 og E3, jf. EF-handelsklasseskemaet, kan omfattes af interventionsopkøb i de medlemsstater, der regelmæssigt foretager prisnoteringer for disse kvaliteter, og hvor klasse S og E i 1995 mindst udgjorde 50 % af antallet af slagtede dyr i kategori A.

De koefficienter, der anvendes til omregning mellem kvalitet R3 og kvaliteterne S2, S3, E2 og E3, fastsættes til henholdsvis 1,365, 1,304, 1,228 og 1,156 (midte).

2. Hvis slagtekroppene eller de halve slagtekroppe, der fremføres til intervention, stammer fra under ti måneder gamle dyr af andre racer end dem, der er anført i bilag II til Kommissionens forordning (EØF) nr. 3886/92 (5), og af en slagtevægt på under 200 kg:

- anvendes ved omregning mellem kvalitet R3 og de andre kvaliteter koefficienten 1,00

- forhøjes licitationspriserne med 23 %.

I dette tilfælde:

- skal hvert bud ud over den tilbudte mængde indeholde oplysning om den mængde slagtekroppe eller halve slagtekroppe, der stammer fra dyr på under ti måneder

- skal interventionsorganerne, når de fremsender buddene til Kommissionen, angive, hvilke af dem der er omfattet af nærværende stykke, og hvor store mængder der er tale om for hvert af dem

- må de produkter, der er opkøbt i medfør af nærværende stykke, ikke udbenes, undtagen i Det Forenede Kongerige, og de skal oplagres særskilt pr. licitation eller pr. måned i let identificerbare partier

- anvendes stk. 3, litra b), ikke

- kan de koefficienter, der er nævnt i artikel 13, stk. 3, i forordning (EØF) nr. 2456/93, også differentieres inden for en medlemsstat, alt efter om det drejer sig om anvendelse eller ikke anvendelse af nærværende stykke.

3. Uanset artikel 4, stk. 2, i forordning (EØF) nr. 2456/93 gælder følgende:

a) Slagtekroppe og halve slagtekroppe, der stammer fra kastrerede dyr, som er opdrættet i Det Forenede Kongerige og er over 30 måneder gamle, kan ikke omfattes af interventionsopkøb.

b) Forfjerdinger, der stammer fra slagtekroppe eller halve slagtekroppe som omhandlet i nævnte stykke, kan omfattes af interventionsopkøb.

4. Som undtagelse fra artikel 4, stk. 2, litra h), i forordning (EØF) nr. 2456/93 må vægten af de slagtekroppe, der er omhandlet i nævnte bestemmelse, ikke overstige følgende niveauer:

a) 390 kg for slagtekroppe af dyr af kategori A og C i kropsbygningsklasse U, R og O.

For kategori C ved licitationer i oktober og november 1996 kan slagtekroppe af en vægt på over ovennævnte niveau opkøbes til intervention. I så tilfælde betales opkøbsprisen kun for ovennævnte maksimumsvægt eller med hensyn til forfjerdinger opkøbsprisen for 40 % af ovennævnte maksimumsvægt.

b) 480 kg for slagtekroppe af dyr af kategori A i kropsbygningsklasse S og E.

5. Uanset artikel 14, stk. 1, i forordning (EØF) nr. 2456/93:

a) første punktum, andrager forhøjelsen af den gennemsnitlige markedspris 14 ECU pr. 100 kg slagtevægt

b) andet punktum, andrager forhøjelsen af den gennemsnitlige markedspris 7 ECU pr. 100 kg slagtevægt.

Artikel 2

Artikel 16, stk. 2, første punktum, i forordning (EØF) nr. 2456/93 affattes således:

»Tilslagsmodtageren leverer produkterne senest 17 dage fra den første arbejdsdag efter offentliggørelsen af forordningen om fastsættelse af maksimumsopkøbsprisen og de oksekødsmængder, der opkøbes ved intervention.«

Artikel 3

Denne forordning træder i kraft på dagen for offentliggørelsen i De Europæiske Fællesskabers Tidende.

Artikel 1 anvendes for licitationer, der indledes i oktober, november og december 1996, bortset fra stk. 2, der kun anvendes for licitationer, der indledes i oktober 1996.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 7. oktober 1996.

På Kommissionens vegne

Franz FISCHLER

Medlem af Kommissionen

(1) EFT nr. L 148 af 28. 6. 1968, s. 24.

(2) EFT nr. L 206 af 16. 8. 1996, s. 23.

(3) EFT nr. L 225 af 4. 9. 1993, s. 4.

(4) EFT nr. L 43 af 21. 2. 1996, s. 3.

(5) EFT nr. L 391 af 31. 12. 1992, s. 20.